הוועדה המשותפת לתקציב הכנסת, כנסת 16, פרוטוקול מספר 5, 2003-12-15 10:30

רוני בר-און: אנחנו בעניין שינויים בתקציב הכנסת לשנת 2003.

רוני בר-און: יושב ראש הכנסת כותב אליי במכתבו: "בהתאם לסעיף 11 (ב)(1) של חוק יסודות התקציב התשמ"ה-1985, הנני מבקש את אישור הוועדה לשינויים המפורטים מטה בתקציב 2003, העברת סך של 8,630 אלפי ₪ מתקציב הרזרבה – תקנה 02040101 לסעיפים/לתקנות הבאות:

רוני בר-און: " לתקנה 02020101 "שכר חברי הכנסת", התקציב הנוכחי עומד על 40,300 אלפי ₪ ומבקשים להעביר מסעיף הרזרבה עוד מיליון וחצי, כאשר ההנמקה או ההסבר לכך הוא השלמה לתקציב הנדרש ל-94 חברי כנסת, במקום 81 חברי כנסת בתקציב המקורי.

רוני בר-און: יתרת התקציב תועבר ממשרד ראש הממשלה.

רוני בר-און: למה ממשרד ראש הממשלה, מה זאת אומרת?

אבי לוי: למעשה משרד ראש הממשלה משלם את שכר השרים ושכר סגני השרים, ולכן לכאורה נוצר אצלו עודף, יש פחות שרים וסגני שרים.

רוני בר-און: שנת 2003 תוכננה כך שהכנסת נושאת ב-81 חברי כנסת, ו-39 שרים וסגני שרים הולך למשרד ראש הממשלה.

רוני בר-און: באמצעות הבחירות שיבשנו לכם את התחזיות המוקדמות, ובאמצעות הקטנת הנטל על משרד ראש הממשלה.

רוני בר-און: למעשה, עכשיו זה העברה מכיס לכיס.

רוני בר-און: יותר משזה העברה מכיס הרזרבה לכיס הביצוע בפועל, זה גם מהכיס של ראש הממשלה לכיס של הכנסת.

רוני בר-און: זאת אומרת, זה לא משפיע על יתרת הרזרבה שתיוותר לך בסוף השנה אחרי שתעשה את כל החשבון.

רוני בר-און: תיקח בשלב הזה מהרזרבה כי אתה צריך לשלם, אחר כך אתה תמלא חזרה את הרזרבה ממשרד ראש הממשלה.

אבי לוי: לא את כולה.

אבי לוי: מה שאנחנו מבקשים כאן זה סכומים שאנחנו לא נקבל ממשרד ראש הממשלה.

רוני בר-און: זה נכון.

רוני בר-און: נראה לי שמלכתחילה היית צריך תוספת של 20% בעוד שאתה מבקש תוספת של 4%.

רוני בר-און: ההפרש בין 81 ל-94 זה כמעט 20% מלמטה.

רוני בר-און: כאשר אתה מבקש מיליון וחצי על 40 מיליון, אתה למעשה מבקש פחות מ-4%.

רוני בר-און: למה לא הכל?

אבי לוי: כי לא נשארה להם הרזרבה הזו.

רוני בר-און: אם אני אאשר לך אז אני רוצה שהם ישלמו את זה.

רוני בר-און: למה לא הכל?

אבי לוי: אני חושב שזה היינו הך.

אבי לוי: מדובר בסך הכל על סעיף רזרבה.

אבי לוי: הרזרבה אם היא לא מנוצלת היא ממילא חוזרת לאוצר.

אבי לוי: הם גם לא תקצבו נכון את הדברים.

רוני בר-און: השאלה היא האם במובן מסוים אני לא נותן פרס למשרד ראש הממשלה על זה שהם תקצבו לא נכון.

רוני בר-און: אתה אומר נכון, בסופו של דבר זה כסף של המדינה, של האוצר.

רוני בר-און: יחד עם זאת, מפני מראית עין, אם זה באמת כסף שאפשר לצבוע אותו, אז למה שלא נלך עם זה עד הסוף?

רוני בר-און: כי אנחנו התנהלנו נכון וכן בנינו נכון את הרזרבה או כי לא נשכנו את הרזרבה באוגוסט, בספטמבר ובאוקטובר ולך יש רזרבה ולהם אין?

אבי לוי: גם להם יש רזרבה.

רוני בר-און: שישלמו מהרזרבה שלהם.

אבי לוי: הבעיה היא שהם גם לא לקחו בחשבון 39 שרים וסגני שרים.

רוני בר-און: איך הם לא לקחו את זה בחשבון?

אבי לוי: הם מכוונים ל-81, זה לא נעשה בתיאום כל שנה.

רוני בר-און: אבל, כשהם בנו את התקציב ב-2002 היו 39 האלה.

אבי לוי: ייתכן שעשו את העדכונים לקראת סוף השנה.

רוני בר-און: אני לא יודע להגיד שאני אוהב את זה.

רוני בר-און: זאת אומרת, אני מבין שבסופו של דבר זה לא עושה איזה חור באוצר המדינה.

אבי לוי: הממשלה הצטמצמה לפני סוף 2002.

אבי לוי: המצב הזה כבר אז הסתמן.

רוני בר-און: אדרבה.

רוני בר-און: חבר הכנסת אדלשטיין, בבקשה.

יולי יואל אדלשטיין: אדוני היושב ראש, מניסיוני הצנוע במשרדי הממשלה, אם כפי שסובר החשב אולי בסוף שנת 2002 הם תכננו משהו שהוא קצת לא נכון אז אבוד, זה חלב שנשפך.

יולי יואל אדלשטיין: אם לעומת זאת, במהלך שנת 2003 כיוון שהייתה שם רזרבה, התבצעו בחדר ועדת כספים, העברות מסעיף לסעיף בתוך תקציב משרד ראש הממשלה והכסף הזה נוצל למטרות אחרות של משרד ראש הממשלה, גדושות ככל שיהיו, אז כאן אתה צודק לגמרי.

יולי יואל אדלשטיין: הכנסת ממש לא חייבת לכסות עכשיו על כל מיני פעילויות של משרד ראש הממשלה.

יולי יואל אדלשטיין: זאת השאלה המהותית.

רוני בר-און: האמת היא שאני לא רוצה לעשות מזה כזו דרמה.

רוני בר-און: אני מבקש למצב פה איזשהי נורמה אפילו של מראית עין, למרות שמבחינת התוצאה זה לא משפיע, גם מראית עין היא חשובה.

רוני בר-און: אני בכל אופן מבקש למצוא איזשהו פתרון לזה.

רוני בר-און: אני מוכן להעביר לך את זה, אבל אני רוצה להעביר את זה על תנאי שאתה לא מניח למשרד ראש הממשלה בעניין הזה.

רוני בר-און: אני לא רוצה לתקוע לך את העבודה, אני לא רוצה שאתה תהיה במצב שבו אתה תשלם משכורות וכספים לא מתוקצבים.

רוני בר-און: שנית, אם אתה באמת אומר שזה OPM ׁ(other people money) שאתה משלם אז תביא אותו חזרה הביתה.

אנה שניידר: אפשר לשלוח את הפרוטוקול של הוועדה למשרד ראש הממשלה או מכתב שלך.

רוני בר-און: אין שום בעיה.

רוני בר-און: אפשר לשלוח מכתב, פרוטוקול, ממילא אף אחד לא יקרא את זה שם.

רוני בר-און: אפשר לשלוח גם דף ריק.

אבי לוי: צריך לזכור שאנחנו שבועיים לפני סוף התקציב.

רוני בר-און: זו עבודה שלך.

רוני בר-און: הרי אתה יושב מול החשב במשרד ראש הממשלה ואתה יודע לומר לו: אדוני, אני משלם את הכסף שלך, תביא את זה חזרה.

רוני בר-און: הם עובדים אצלי ואני צריך לשלם להם וסך הכל זה כסף שאתה קיבלת ולכן אתה צריך להביא אותו חזרה.

רוני בר-און: מי בעד?

רוני בר-און: תודה.

רוני בר-און: מי נגד?

רוני בר-און: תודה.

רוני בר-און: מי נמנע?

רוני בר-און: אנחנו אישרנו את זה.

רוני בר-און: התקנה הבאה היא 02020102 – אחזקת רכב חברי הכנסת.

רוני בר-און: התקציב הנוכחי הוא 1,100 אלפי ₪, ביצוע 1,057 אלפי ₪.

רוני בר-און: זה נגזר מאותו מספר, הכל נגזר מאותו מספר א', ב' וג'.

רוני בר-און: פה יש לך באמת say לבוא ולבקש מהם את הכסף כי הם גם זוקפים את זה מבחינת ההתחשבנות שלהם כלפי שלטונות המס.

רוני בר-און: הרי כשמישהו עובר למחלקה של משרד ראש הממשלה והופך להיות שר או סגן השר, זקיפת הרכב שלו היא הרבה יותר גבוהה מזקיפת הרכב שלנו ואז לכאורה הכסף הזמין שלהם הוא יותר גדול כי בהזדכות שלהם מול שלטונות המס הם נשארים ממש עם כסף בקופה.

רוני בר-און: להערכתי, פה יש לך באמת say הרבה יותר חזק.

רוני בר-און: מי בעד א', ב' וג'?

רוני בר-און: תודה, נא להוריד.

רוני בר-און: מי נגד?

רוני בר-און: תודה, נא להוריד.

רוני בר-און: מי נמנע?

רוני בר-און: אישרנו גם את זה פה אחד.

רוני בר-און: ד' זה סעיף 02020211 - אבטחת חברי כנסת.

רוני בר-און: הסבר: בהתאם לצורכי הביטחון השוטפים.

רוני בר-און: התקציב המקורי היה 8 מיליון, הביצוע הוא 6,5 מיליון.

רוני בר-און: בשביל מה אתה צריך עוד מיליון?

רוני בר-און: אתה עומד בתקציב.

אבי לוי: אנחנו הרי אף פעם לא יכולים להעריך כמה חברי כנסת מאובטחים.

אבי לוי: זה בהתאם להוראות גורמי הביטחון.

רוני בר-און: זה לא כסף שאתה מבקש על אבטחה קיימת, אקטואלית.

רוני בר-און: אתה אומר שיכול להיות שיהיו פה עוד צרות.

אבי לוי: לא, זה צפוי בחודשיים האלה שנותרו.

רוני בר-און: אתה אומר שאתה ביצעת עד תאריך כתיבת המכתב ב- 18 בנובמבר, 6,5 מיליון.

רוני בר-און: תקצבת ב-8 מיליון.

רוני בר-און: זאת אומרת שכדי לעמוד ביעד התקציב יש לך עוד מיליון וחצי.

רוני בר-און: אתה רוצה עכשיו 2.5 מיליון לחודש וחצי?

אבי לוי: לפי הערכה שלי, כן.

רוני בר-און: מאיפה באה ההערכה הזו?

אבי לוי: בזמן כתיבת המכתב היה הליך של - - -

רוני בר-און: בסדר, עברו שלושה שבועות, מה קרה מאז?

אבי לוי: היום, במצב הנוכחי, אני יכול לומר שאני יכול להסתפק גם בחצי מיליון.

רוני בר-און: עברו שלושה שבועות מכתיבת המכתב.

רוני בר-און: אני רוצה לדעת האם נוספה אבטחה לחברי הכנסת בשלושת השבועות האקטואליים האלה?

אבי לוי: ראשית, נוספה אבטחה.

אבי לוי: שנית, אם היינו ממשיכים למלא את ההתחייבויות שהיו קיימות כבר אז לא היה נותר לנו כסף.

אבי לוי: יש שם הסכמים ארוכי טווח.

רוני בר-און: אבל, הם הסכמים גמישים.

רוני בר-און: אתה לא לוקח מאבטח ומתחייב להעסיק אותו שנה.

רוני בר-און: ברגע שזה נפסק זה נפסק.

רוני בר-און: אני רוצה לדעת במה השכלת בשלושת השבועות האלה בין כתיבת המכתב לבין הדיון הזה?

רוני בר-און: למעשה זה כבר יותר משלושה שבועות, זה כמעט חודש.

רוני בר-און: האם נוספה אבטחה לחברי כנסת מ-18 לנובמבר עד היום?

רוני בר-און: אין לי ספק שהיינו יודעים, היינו קוראים על זה בעיתון.

יולי יואל אדלשטיין: לי זכור מקרה אחד.

רוני בר-און: חברים, תבואו עם תשובות בבקשה לעניין הזה.

רוני בר-און: זה כבר ממש לא מסובך לבדוק.

אבי לוי: הצפי שלנו הוא ש- - -

רוני בר-און: עזוב את הצפי.

רוני בר-און: אבי, אנחנו עכשיו במצב קלאסי.

רוני בר-און: היושב ראש כתב לי את המכתב ב-18 לנובמבר.

רוני בר-און: אנחנו היום ב-14 לדצמבר.

רוני בר-און: אם לא קרה כלום בחודש הזה, אז ניקח סיכון שבשבועיים שנותרו עד סוף השנה לא יקרה כלום, ואם יקרה אז זה לא כזה נטל תקציבי נורא ואיום שצריכים להתערב בו בתקציב.

אבי לוי: אני רוצה להבהיר ממה מורכב הסעיף הזה.

אבי לוי: יש מאבטחים וזקיפים, יש מיגון של רכבים, יש מיגון של בתים, יש לינות של מאבטחים, יש אבטחת נסיעות של חברי כנסת לחו"ל.

אבי לוי: כשחברי כנסת יוצאים לחו"ל במסגרת משלחת פורמלית רשמית, סעיף האבטחה בא מהסעיף הזה.

אבי לוי: יש נסיעות ברכבים ממוגני ירי.

אבי לוי: אם אנחנו צוברים את כל זה יחד עד סוף השנה, זה 8 מיליון.

רוני בר-און: אבי, יכול להיות שאם היינו מקיימים את הדיון ב-18 בנובמבר הייתי שואל אותך שאלות אחרות כמו: למה, מי, איך?

רוני בר-און: כיוון שכבר קרה מה שקרה ועבר כבר חודש ימים, אני רוצה לדעת איפה אתה עומד.

רוני בר-און: עם כל הכבוד להרגשה שלך, תן לי קונקרטיזציה לדרישה הזו.

אבי לוי: מאז כתיבת המכתב ועד היום, אני מעריך שהשינוי יהיה בסביבות חצי מיליון ולא מיליון.

רוני בר-און: מאה אחוז, עדיין יש לך עוד מיליון וחצי.

רוני בר-און: נשארו לך מיליון וחצי.

רוני בר-און: ב-18 לנובמבר בצעת 6,5 מיליון.

אבי לוי: הביצוע לא כולל התחייבויות לתשלום שנוצרו.

רוני בר-און: 6,5 מיליון ביצוע ל-18 לנובמבר.

רוני בר-און: קרי, 10.5 חודשים מתוך 12.

רוני בר-און: נשאר לך עדיין בערך רבע מהסכום הזה לחודש וחצי.

רוני בר-און: אני לא מצליח להבין איפה אתה ממלא את המיליונים.

קולט אביטל: כמה הוצאת עד היום?

אבי לוי: 6,5 מיליון עד למועד המכתב, את זה שילמנו.

אבי לוי: יש התחייבות שנוצרות עד סוף השנה, אנחנו חתומים על חוזים.

רוני בר-און: האם המיליון וחצי מהתקציב לא יספיק להם?

אבי לוי: ההערכה שלנו הייתה שזה לא יספיק.

אבי לוי: היום אני אומר ששני מיליון יכולים להספיק.

אבי לוי: כלומר, מיליון וחצי ועוד חצי.

רוני בר-און: זה נראה לי קצת - - -

אריה האן: רוני, יש לי תשובה בשבילך.

אריה האן: מ-18 לנובמבר לא נוספו עוד אנשים לאבטחה.

אריה האן: אבל, נוספו דרישות חדשות של השב"כ לגבי מיגונים מסוימים שאני לא רוצה להיכנס אליהם כאן.

רוני בר-און: כתוב לי את זה בפתק, אני אראה את זה גם לחברי הכנסת.

רוני בר-און: אבי, האם אתה יודע להגיד לי שאתה מוגדר בתוספת הזו?

אבי לוי: ההערכה שלי היא שכן.

אבי לוי: אני חושב שהמידע שקיבלת מבסס את זה.

רוני בר-און: המידע נוגע לעניין, הוא לא נוגע לכספים.

רוני בר-און: הוא לא מדבר על כסף.

אבי לוי: יש דרישות שבהן אומרים לעשות א', ב' וג'.

אבי לוי: אלה ההנחיות של שירותי הביטחון.

יולי יואל אדלשטיין: אדוני היושב ראש, אמר החשב שתוספת של חצי מיליון תספק אותו.

יולי יואל אדלשטיין: זה ממילא כסף שמוגדר בסעיף ספציפי.

יולי יואל אדלשטיין: אני לא חושב שיש פה איזשהי גמישות שיעבירו אותו שלא לצורכי ביטחון.

יולי יואל אדלשטיין: כדי לא לעכב את הסעיף, אני מציע לאשר את התוספת של 500 אלף.

רוני בר-און: אנחנו נאשר 500 אלף שקל.

רוני בר-און: מי בעד?

רוני בר-און: תודה.

רוני בר-און: מי נגד?

רוני בר-און: תודה.

רוני בר-און: אושר.

רוני בר-און: הנושא הבא הוא תקנה 02030402 – עבודה בלתי צמיתה.

רוני בר-און: האם זה עובדי כוח אדם?

אבי לוי: לא, חברות כוח אדם.

אבי לוי: עובדים בחוזים מיוחדים שאינם לפי התקן הקבוע.

רוני בר-און: זה כבד, זה תוספת של יותר מ-25% על התקציב.

רוני בר-און: איך התגלגלנו?

אריה האן: בשנה הזו אחרי הבחירות הוקמו ועדות שונות וניתנו עזרות לוועדות שונות כתוצאה מעומס העבודה.

רוני בר-און: כמה ועדות שלא היו בשנה האחרונה של הכנסת ה-15, הוקמו בכנסת הזו?

רוני בר-און: אתם בניתם את תקציב 2003 על בסיס מה שקרה בשנת 2002.

רוני בר-און: האם יש עכשיו יותר ועדות ממה שהיו ב-2002?

אריה האן: ראשית, יש יותר עובדים בוועדות.

רוני בר-און: יכול להיות שמישהו התנהל בעניין הזה לא בתבונה.

רוני בר-און: אריה, אתה אמרת לי שיש כנסת חדשה והוקמו ועדות.

רוני בר-און: אם הוספתם ועדות אז מטבע הדברים שהייתם צריכים להוסיף כוח אדם.

רוני בר-און: אם הונצח המצב בוועדות או יש פחות ועדות, אני לא מבין מאיפה באה התוספת בכוח אדם?

אריה האן: אנחנו לא קובעים את ווליום העבודה של ועדה, אנחנו גם לא יכולים לתכנן.

אריה האן: קח לדוגמא את ועדת חוקה של היום.

אריה האן: יש יושב ראש שיכול להחזיק את הוועדה הזו שלושה ימים בשבוע, ויש יושב ראש שמחזיק אותה חמישה ימים בשבוע עד שעות מאוחרות, ואני צריך לתת עוד תוספות של עובדים.

קולט אביטל: למה, האם זה לא אותו סגל?

אריה האן: לא, אני נותן עזרות בערב.

רוני בר-און: האם יש היום בוועדת חוקה של מיקי איתן יותר עובדים ממספר העובדים שהיו בוועדת החוקה שממנה נפרד אופיר פינס?

אריה האן: אני חושב שכן, אני לא יכול לענות בדיוק כי אני צריך לבדוק את זה.

אריה האן: אני רוצה להסביר את עצמי.

אריה האן: בוועדות שונות יש הבדל של ווליום עבודה, בעיקר בוועדות שמקבלות עוד עובדים.

אריה האן: אני אתן לך דוגמה, ועדת הכלכלה קיבלה עובד נוסף.

רוני בר-און: אתה יכול להצהיר פה שוועדת הכנסת לא קיבלה אף עובד נוסף.

רוני בר-און: מה שהיה פה בזמנו של יוסי כץ, נשאר.

אריה האן: אני יכול להצהיר, אני רק לא זוכר באיזה שנה יוסי כץ קיבלת את התוספת שלו.

רוני בר-און: עכשיו אתה אומר תגבור אחרי הצהרים בימי מליאה.

רוני בר-און: הרי יושב ראש הכנסת כל הזמן בוכה שהמליאה הזו עובדת בחצי ווליום ממה שהיא עבדה בכנסת הקודמת.

רוני בר-און: הולכים מוקדם לישון, אין על מה לדבר, נותנים לדבר כל זמן שרוצים.

אריה האן: קודם כל, זה לא נכון.

אריה האן: אם תיקח את השבוע שעבר לדוגמא, אז ישיבה אחת הסתיימה בשעה 22:21, וישיבה שנייה הסתיימה בין 21:00 ל-22:00.

אריה האן: כל שעה כזו זה הון תועפות של תשלומים.

רוני בר-און: האם מדובר בכוח אדם?

אריה האן: ודאי.

רוני בר-און: למה?

אריה האן: שעות נוספות.

קולט אביטל: זה בסעיף הבא.

רוני בר-און: אם זה שעות נוספות האם אנחנו מבטלים את ה- 2,700?

אריה האן: לא, לא.

רוני בר-און: יש לנו סעיף נפרד לשעות נוספות.

רוני בר-און: אתה מבין שלא תחקרתי אותך סתם.

אריה האן: אני מוכן להעביר לך רשימה מדויקת.

אריה האן: לצערי הרב לא הבאנו לכאן את מנהלת כוח האדם.

רוני בר-און: על עבודה בלתי צמיתה ועל שעות נוספות, אתם מבקשים פה תוספת של למעלה מ-25% על סך הכל המצטבר של שני סעיפי התקציב האלה.

רוני בר-און: יש בשני הסעיפים התקציב האלה 13 מיליון ואתם רוצים עכשיו on the top of it עוד 3.5 מיליון.

רוני בר-און: לפי כל קנה מידה זה מתקרב כמעט ל-30%.

רוני בר-און: יותר קרוב ל-30% מל-25%.

רוני בר-און: זה לא פעם ראשונה שאתם יושבים איתי, אתם כבר יודעים שאני מנדנד.

אריה האן: אין שום בעיה עם זה.

אריה האן: יש כל מיני סוגים של תוספות.

אריה האן: אני אתן לך דוגמה לתוספת, כל אחת שיולדת מתחילה להיות אם עובדת.

אריה האן: היא הולכת הביתה בשעה 3:00 במקום בשעה 19:00.

אריה האן: לא מקצצים לה במשכורת אלא מקצצים לה בשעות העבודה.

אריה האן: אתה לוקח אז עובד חדש שיעבוד בין השעה 3:00 ל-19:00.

רוני בר-און: אבל, אין בזה חידוש.

אריה האן: אנחנו נעביר לך את כל הרשימה.

רוני בר-און: אני רוצה לדעת על זה באופן יותר מערכתי.

רוני בר-און: אנחנו נמצא לנו את הזמן לדון בזה.

רוני בר-און: אני כמובן לא מחווה על זה דעה, אני האחרון שיגיד לך שאתה צריך לחסוך בשכר עובדים באופן שייפגע ביעילות עבודת הכנסת.

רוני בר-און: אבל, אני רוצה לראות את הדברים.

רוני בר-און: הנושא האחרון שאנחנו כן נדון בו הוא תקנה 02030519 - בדיקה חיצונית של רכוש קורבנות השואה, נכסי דלא ניידי.

רוני בר-און: זה עלה כבר פעם אחת.

רוני בר-און: נתבקשנו לאשר, סירבנו.

רוני בר-און: היה לנו ויכוח גם רעיוני וגם פרקטי.

רוני בר-און: השתתפה בפגישה אצל יושב ראש הכנסת יושב ראש הוועדה חברת הכנסת קולט אביטל, וכמובן שגם היועצת המשפטית הייתה והיא הציעה את הצעותיה הברוכות.

רוני בר-און: הזהרנו אז שאם נוסיף זו תהיה התוספת הראשונה והאחרונה, וכמובן סייגנו את זה לכשירווח, לכשיחזור כסף מרכוש קורבנות השואה, כסף שלא יצטרך ללכת באופן ספציפי לאפוטרופוס, לנכסי נפקדים או לקורבנות השואה וכיוצא באלה, אנחנו נדרוש לקבל חזרה לתקציב הכנסת את הכסף שהוצאנו על יצירת הכסף הזה.

רוני בר-און: נותנים מעין הלוואת גישור לצורך ייעול עבודת הוועדה.

רוני בר-און: התקיים בעניין הזה דיון, הסיכום הזה מקובל גם על דעת חברת הכנסת קולט אביטל, כמובן גם על דעתו של יושב ראש הכנסת, דעתו של החשב, דעתה של היועצת המשפטית וגם על דעתי.

רוני בר-און: אני מציע לאשר את זה.

אנה שניידר: יש לי רק בקשה להבהרה.

אנה שניידר: בישיבה אצל יושב ראש הכנסת דובר שהתקציב הזה הולך למימון הבדיקה אצל האפוטרופוס הכללי - -

קולט אביטל: לא רק.

אנה שניידר: - - ואני התרשמתי שמדובר גם במימון בדיקה במינהל מקרקעי ישראל.

קולט אביטל: כן, זה עניין פנימי שלנו.

אנה שניידר: הייתי רק רוצה שיהיה ברור שאותו מיליון - -

רוני בר-און: אני אקרא את הסיכום שהיה בישיבה.

רוני בר-און: הישיבה התקיימה ב-10 בספטמבר והשתתפו בה יושב ראש הכנסת, יושבת ראש ועדת החקירה חברת הכנסת אביטל, המזכיר, את, החשב, מנהלת הוועדה הגברת עדרי, ואנוכי.

רוני בר-און: סוכם כלהלן: "הכנסת תישא בעלויות הבדיקה בנכסי דלא ניידי בהיקף של עד מיליון ₪.

רוני בר-און: בכל מקרה לא יוקצה סכום נוסף כלשהו.

רוני בר-און: ב', במסמכי העקרונות שייחתמו עם הגופים או המוסדות הנבדקים, יוסף סעיף שבו יפורט נושא מימון הבדיקה".

רוני בר-און: כמובן שלמעלה דיברנו על החזרה וגם על המינהל דובר.

רוני בר-און: אני אמרתי:"...

רוני בר-און: כדי להבטיח שאותו סכום בסופו של דבר יחזור לכנסת.

רוני בר-און: כלומר, הכנסת תספק מימון ביניים עד לסיום הבדיקה... החלטה של הכנסת לגבי מימון הבדיקה בנדל"ן משמעותה פתיחת תיבת פנדורה.

רוני בר-און: נתחיל את הבדיקה בקרן הקיימת, באפוטרופוס הכללי - - -

אנה שניידר: הקרן הקיימת לא בעניין, כי הקרן הקיימת הסכימה לממן את הבדיקה.

קולט אביטל: רוב הגופים שאותם אנחנו נבדוק מממנים את הבדיקה שלהם.

קולט אביטל: מחר אנחנו חותמים הסכמים עם הקרן הקיימת, עם הסוכנות היהודית, עם קרן היסוד ועם כמה גופים.

קולט אביטל: היועצת המשפטית יודעת שאנחנו מנסים עד כמה שניתן ללכת ולהוציא מכל הגופים הנבדקים את הכסף.

קולט אביטל: המיליון הזה, למען האמת דרשנו יותר, דרשנו מיליון וחצי, אנחנו צריכים לחלק אותו בפנים כפי שאנחנו מבינים לגבי הגופים הממשלתיים, הנבדקים, שלהם אין מימון חיצוני.

קולט אביטל: זה כולל את האפוטרופוס, זה כולל את המינהל.

קולט אביטל: יכול להיות שזה גם יכלול את "רסקו".

קולט אביטל: יש לנו עוד ויכוח עם "רסקו".

קולט אביטל: יכול להיות שנוותר על "רסקו" משום שלא יהיה לנו מימון.

קולט אביטל: אבל, איך אנחנו מסתדרים עם המיליון הזה, זו כבר דאגה שלנו.

קולט אביטל: ובלבד, שלא נעבור - - -

אנה שניידר: הדבר הזה צריך להיות ברור בהסכמים שנחתמים עם הבודקים, שיש מימון.

קולט אביטל: בסדר.

רוני בר-און: לזה הלשכה המשפטית תדאג in due time.

רוני בר-און: מי בעד האישור הזה, בבקשה?

רוני בר-און: תודה רבה, נא להוריד.

רוני בר-און: מי נגד?

רוני בר-און: מי נמנע?

רוני בר-און: אושר, תודה.

קולט אביטל: תודה רבה.

קולט אביטל: אנה, אנחנו כבר מעבירים את הסעיף הזה ל-2004.

אנה שניידר: את זה צריכים להגיד לחשב.

קולט אביטל: יעבור פרק זמן של עוד חודשיים עד שהמכרז יצא ועד שנמצא את הבודקים.

רוני בר-און: אז אולי לא נעביר את זה ל-2003 ומייד נתקצב את זה ב-2004.

אבי לוי: נעביר את זה כעודף לשנה הבאה.

קולט אביטל: כן, העיקר שאני לא צריכה לחזור אליכם.

רוני בר-און: אבי, בתוך ה-space הזה תעבוד איך שנוח לך.

רוני בר-און: אתה יכול להעביר לי את הרשימה ואני אכנס את הוועדה עוד היום בשעה 15:00.

רוני בר-און: יש לי אחריות לכסף ואני פשוט רוצה לראות את המספרים.

רוני בר-און: לצורך העניין אני אפילו לא נועל את הישיבה.

רוני בר-און: אני מחדש הישיבה.

רוני בר-און: נשארו פתוחים נושאים ה' 1 ו-2 - עבודה בלתי צמיתה ושעות נוספות.

רוני בר-און: אני קיימתי ישיבה עם חשב הכנסת, והחשב הניח את דעתי בשני עניינים – אחד, שהצעת התקציב לשנת 2003 הניחה הנחת עבודה זהירה אבל מצומצמת לעניין העובדים הבלתי צמיתים והשעות הנוספות, מתוך מגמה ושאיפה לחתור לצמצום סעיף ההוצאה בתקציב, כשהיא הציבה את סעיף התקציב כיעד שלמרבית הצער השתבש ולא הגיעו אליו, גם בגלל הגדלת נפח העבודה של הכנסת בשני אספקטים – גם של השעות הנוספות וגם של תוספת עובדים בלתי צמיתים.

רוני בר-און: עלינו על עוד שני עניינים שלא כאן המקום לדון בהם, אבל צריך לתת עליהם את הדעת בהצעת התקציב הבאה, בין היתר העובדה שאי אפשר להחזיק על רשימה של עובדים בלתי צמיתים, עובדים לא קבועים, אנשים שמגיעים ל-3-4-5 שנים ועדיין מופיעים כעובדים בלתי צמיתים, למרות שמבחינת החוק הם כבר הופכים להיות עובדים של הכנסת.

רוני בר-און: זה נבע מכמה עניינים – השארת תקנים של בעלי תפקידים שנשארו להמשיך לעבוד בכנסת למרות שלא נמצאים על אותו תקן, התקן שלהם התמלא ולא התפנו משרות.

רוני בר-און: נחה דעתי שבנסיבות העניין צריך להעביר מהרזרבה את הסכומים המבוקשים.

רוני בר-און: החריגה מהצפי היא לא כמו שמופיעה בבקשה שאנחנו צריכים להעביר היום – כ-3.5 מיליון ש"ח, החריגה היא רק חצי כי מלכתחילה נעשה ניסיון באמצעות מספר יותר נמוך מהמספר הריאלי להגיע לסעיף תקציבי שהוא בעצם יעד אבל לא תמונה ריאלית של המצב.

רוני בר-און: צריך למצוא את דרך הביניים בין הצבת יעדים בתקציב לבין הסתכלות ריאלית על תקציב, למרות שהצבת יעדים, כשמדובר על צמצום, צריכה תמיד להתקבל בברכה אבל לא תמיד אפשר לעמוד ביעדים האלה.

רוני בר-און: אם יש למישהו מה להוסיף, אשמח לשמוע.

רוני בר-און: אם לא, הייתי ממליץ להעביר מהרזרבה את הסכום המבוקש.

יולי יואל אדלשטיין: אין לי התנגדות.

מיכאל נודלמן: אני בעד.

אלי אפללו: אני בעד.

רוני בר-און: אם כך, מי בעד להעביר את הכסף מהרזרבה בסעיפים האלה?

רוני בר-און: בעד ההצעה - 4 נגד - אין נמנעים - אין ההצעה להעביר מהרזרבה לסעיפים ה' 1-2 נתקבלה.

רוני בר-און: העברנו את הסכום, ובכך נשלמה עבודתנו בעניין הזה.

רוני בר-און: אני מודה לכם.